
Preambula
Fakulta manažmentu, ekonomiky a obchodu Prešovskej univerzity v Prešove je univerzitným lídrom vo výskumnej činnosti a vo vzdelávacej činnosti v oblasti ekonómie a manažmentu v kraji, ktorej poslaním je rozvíjať vzdelávaciu, tvorivú a vedeckú činnosť vo vzťahu k zamestnancom a študentom umocnenú mottom „TALENT – VZDELANIE – ÚSPECH“. 
Etický kódex fakulty definuje zásady správania pre študentov a zamestnancov, založené na čestnosti, zodpovednosti, slušnosti a akademickej integrite. Zabezpečuje spravodlivý prístup vo vzdelávaní a výskume, pričom zakazuje plagiátorstvo, podvádzanie a akúkoľvek formu  diskriminácie.

Článok 1
 Všeobecné ustanovenia
1) Etický kódex FMEO je vyjadrením morálnych hodnôt uplatňovaných v prostredí Fakulty manažmentu, ekonomiky a obchodu PU v Prešove (FMEO). Stanovuje etické princípy a normy správania a mravné požiadavky na zamestnancov a študentov s prihliadnutím na špecifiká ich postavenia, ktoré sú v súlade s Ústavou Slovenskej republiky, so zákonom o vysokých školách, so štatútom univerzity a ďalšími vnútornými predpismi univerzity a fakulty. Etický kódex osobitne upravuje etické zásady uplatňované vo vzdelávacej a vedeckovýskumnej tvorivej činnosti. 
2) Etický kódex FMEO je morálne záväzný pre členov akademickej obce FMEO a primerane sa vzťahuje na ďalších zamestnancov fakulty. 
3) Každý člen akademickej obce FMEO svojím konaním najmä: 
a)  prejavuje úctu voči každému človeku a rešpektuje základné ľudské práva a slobody; b) netoleruje žiadne fyzické a psychické násilie, aktívne vystupuje proti zneužívaniu, ponižovaniu, zosmiešňovaniu, šikanovaniu, ohováraniu jednotlivcov alebo skupiny; 
c)  odmieta diskrimináciu v akejkoľvek podobe; 
d)  nedopúšťa sa akejkoľvek formy sexuálneho obťažovania alebo jej náznaku, 
e) zdrží sa akýchkoľvek neprimeraných poznámok voči iným osobám, vrátane poznámok týkajúcich sa vzhľadu,  sexistických poznámok, a pod.;
f)  nesie právnu, profesionálnu a morálnu zodpovednosť za svoje konanie; 
g)   ctí a rešpektuje všetky formy vzdelávania a vedeckovýskumnej činnosti na FMEO; 
h) ctí a rešpektuje slobodu myslenia, slobodu slova a kritického myslenia, samostatného bádania, slobodnú výmenu názorov a odlišný názor vyjadruje korektne a konštruktívne; 
i) ctí zásady kolegiality a akademickej spolupráce; 
j)  nevyužíva svoje funkčné či pracovné postavenie v organizačnej štruktúre na osobný prospech, ani na prospech tretích osôb; 
k)  podporuje pozitívny postoj k osobám so špecifickými potrebami;
l) dodržiava pravidlá politickej a náboženskej neutrality na akademickej pôde;
m)  dbá na predchádzanie konfliktu záujmov. 


Článok 2
Etické zásady vo vzdelávacej činnosti

1) [bookmark: _Hlk229672033]Vysokoškolskí učitelia, výskumní pracovníci a iní pracovníci FMEO zohrávajú dôležitú úlohu v systéme kvalitného vzdelávania. Vyžaduje sa od nich profesionalita, zodpovednosť a dôstojnosť. 
2) Vysokoškolský učiteľ, výskumný pracovník a iný pracovník FMEO v súlade so svojim pracovným zameraním, vychádzajúc zo všeobecných ustanovení čl. 1 tohto Etického kódexu pristupuje k študentom, výučbe a k sebe navzájom: 
a) [bookmark: _Hlk229670662]s toleranciou, úctou človeka k človeku a rešpektu k slobode myslenia;
b) jedná čestne, spravodlivo, úprimne, otvorene a lojálne; 
c)   nedopúšťa sa ponižovania, nemorálneho konania a nátlaku; 
d) nezneužíva učiteľskú autoritu a nevyžaduje vykonávanie činností, ktoré sú predmetom jeho vlastných povinností a neprivlastňuje si výsledky práce iných;
e) nepožaduje neprimeranú pozornosť obdivu alebo rešpektu z titulu svojho pracovného zaradenia, najmä na pozícií docenta a profesora;
f) svojím oblečením nepôsobí neprimerane vyzývavo, nevzbudzuje pohoršenie a  nevhodnosť postavenia člena akademickej obce v súlade s Kódexom správania a obliekania členov akademickej obce FMEO PU v Prešove; 
g)  dbá na primeraný profesionálny vzhľad a estetické a vizuálne úpravy zodpovedajúce akademickému prostrediu;
h) nežiada a neprijíma dary alebo iné výhody v súvislosti so vzdelávaním a hodnotením študijných výsledkov, štátnej záverečnej skúšky alebo iných vzdelávacích aktivít; 
i) podporuje osobný a odborný rast všetkých členov akademickej obce, vrátane študentov bez ohľadu na svoje pracovné zaradenie; 
j) uplatňuje spravodlivosť, objektívnosť, nezaujatosť a transparentnosť pri hodnotení študijných výsledkov všetkých študentov. 

3) Študenti FMEO počas štúdia pristupujú k výučbe, vysokoškolským učiteľom, výskumným pracovníkom, iným pracovníkom a k sebe navzájom: 
a) s toleranciou, úctou človeka k človeku a rešpektu k slobode myslenia;
b) konajú spravodlivo, úprimne, otvorene a lojálne; 
c) nedopúšťajú sa ponižovania, nemorálneho konania a nátlaku; 
d) konajú čestne a zodpovedne a rešpektujú práva iných; 
e)   využívajú obdobie štúdia na osobnostný a kvalifikačný rast; 
f)  svoje študijné výsledky dosahujú vždy len poctivým spôsobom, nepodvádzajú a nepoužívajú nečestné postupy počas akejkoľvek formy overovania ich študijných poznatkov a vedomostí, využívajú len dovolené pomôcky; 
g)  nedopúšťajú sa plagiátorstva a cudziu prácu nevydávajú za svoju; 
h)  dodržiavajú všeobecne záväzné predpisy a vnútorné predpisy PU v Prešove a FMEO;
i)   riadia sa všeobecne uznávanými zásadami a pravidlami spoločenského správania; vrátane pravidiel upravených Kódexom správania a obliekania členov akademickej obce FMEO PU v Prešove; 
j)   slobodne vyjadrujú svoje názory, ctia slobodu slova a kritického myslenia, slobodnú výmenu názorov a informácií;
k) nerealizujú neprimerané a nevhodné aktivity na akademickej pôde, ale i mimo prostredia fakulty, ktoré by poškodili meno fakulty a univerzity; 
l)   neznevažujú výsledky práce iných študentov ani vyučujúcich; 
m) nenarúšajú riadny priebeh výučby alebo skúšky neadekvátnym správaním, ako je napr.:                 
- hlučné rozprávanie, 
- vyrábanie selfie, prípadne nepovolené fotenie alebo video záznamy na vyučovaní,  
- bezdôvodné opúšťanie priestorov výučby,
- jedenie počas vyučovacích hodín, 
- svojvoľný odchod z vyučovacej miestnosti,
- neodôvodnené používanie, hranie sa, sms komunikácia na telefónnych aparátoch    počas vyučovacích hodín,
- častá návšteva toaliet a pod. 
n)  dbajú na primeraný vzhľad študenta a na estetické a vizuálne úpravy zodpovedajúce akademickému prostrediu.

4) Vysokoškolskí učitelia, výskumní pracovníci, iní pracovníci a študenti FMEO dodržiavajú zásady slušnej a profesionálnej komunikácie, vrátane elektronickej formy, on line prostredia a na sociálnych sieťach.


Článok 3
Etické zásady vo vedeckej a výskumnej činnosti

1) Vysokoškolský učiteľ, výskumný pracovník a iný pracovník, ako aj študent najmä doktorandského štúdia: 
a)  rešpektuje hlavné zásady vedeckovýskumnej činnosti, ctí a rešpektuje pravidlá objektivity výskumu; 
b)  netoleruje podvody, falšovanie a plagiátorstvo vo vedeckovýskumnej činnosti a vo zverejnení a publikovaní výsledkov tejto činnosti; 
c)  dbá na ochranu autorských práv a ostatných práv duševného vlastníctva; 
d) uplatňuje korektné a legálne postupy pri získavaní externých grantov a internej finančnej podpory pri plánovaní vzdelávacích a vedeckovýskumných projektov; 
e)  efektívne využíva finančné prostriedky a personálne zdroje vo vedeckej a výskumnej činnosti, vytvára a presadzuje transparentné pravidlá ich využívania. 
2) Vysokoškolskí učitelia, výskumní pracovníci a iní pracovníci vykonávajúci posudzovateľskú, oponentskú a príbuznú expertnú činnosť vyhotovujú posudky a stanoviská nezávisle, odborne a objektívne. 


Článok 4
Porušenie Etického kódexu FMEO

1) Prerokovanie prípadov porušenia Etického kódexu FMEO prebieha na základe písomného podnetu podaného Etickej komisii. 
2) Podnet podľa odseku (1) môže podať každý člen akademickej obce a iný zamestnanec FMEO priamo dekanovi fakulty, ktorý predmetný podnet predloží Etickej komisií FMEO na prerokovanie. 
3) Podávateľovi podnetu nemôže vzniknúť ujma z dôvodu podania podnetu, okrem prípadov zjavne šikanózneho podania, nepravdivého podania alebo podania, ktorého cieľom je spôsobiť inému bezdôvodnú ujmu.
4) Dekan fakulty môže určiť aj iné osoby, napr. predsedu Etickej komisie na prijímanie podnetov týkajúcich sa špecifických porušení Etického kódexu, ako je napríklad diskriminácia, šikanovanie, sexuálne obťažovanie, akademický podvod a pod. - tak, aby bola zabezpečená ochrana oznamovateľa a dôvernosť. 
5) Dekan fakulty môže zriadiť aj iné anonymizované formy oznamovania porušenia Etického kódexu. 
6) Porušenia Etického kódexu u vysokoškolských učiteľov, výskumných pracovníkov a iných zamestnancov môžu byť posúdené ako porušenie povinností vyplývajúcich z platných právnych predpisov, prípadne ako neplnenie požiadaviek pre riadny výkon práce v zmysle platných  pracovnoprávnych predpisov.
7) Porušenia etického kódexu u študentov môžu byť posúdené ako porušenie povinností vyplývajúcich zo študijného poriadku, voči ktorým je možné viesť disciplinárne konanie. 
8) Pri zisťovaní miery porušenia Etického kódexu sa dbá na:
a) Súčinnosť všetkých zúčastnených strán,
b) Vysokú mieru ochrany súkromia,
c) Zabezpečenie písomného oboznámenia všetkých zúčastnených strán o záveroch hodnotenia miery porušenia Etického kódexu, ktoré je spojené s návrhom opatrení vedúcich k náprave predmetnej situácie.

Článok 5
Posúdenie porušenia etických pravidiel

1) Podnet obsahuje popis predpokladaného porušenia Etického kódexu FMEO s uvedením konkrétnych ustanovení kódexu, k porušeniu ktorých podľa predkladateľa došlo. 
2) Predkladateľ podnetu uvádza svoje meno, priezvisko a adresu. Podnet musí byť predkladateľom podpísaný. 
3) Etická komisia FMEO sa zaoberá aj anonymnými podnetmi smerovanými voči akademickej obci, resp. podmienkam akademického prostredia s ohľadom na mieru ich závažnosti a hodnovernosti. 
4) Podania, ktoré nesúvisia s Etickým kódexom FMEO komisia odloží bez vecného prerokovania.
5) Etická komisia FMEO si môže za účelom prerokovania podnetu vyžiadať spoluprácu ktoréhokoľvek zamestnanca alebo študenta FMEO. 
6) Etická komisia:
a) oboznámi dotknutú osobu so skutočnosťami, pre ktoré sa prešetruje porušenie etických pravidiel a umožní sa jej v primeranej lehote, najneskôr do 14 dní písomne vyjadriť,
b) umožní na požiadanie ústne vypočutie na zasadnutí komisie,
c) v prípade potreby si môže vyžiadať písomné stanovisko alebo vypočuť na zasadnutí komisie ktoréhokoľvek člena akademickej obce, ktorý je povinný poskytnúť primeranú súčinnosť k prerokovávanému podnetu.
7) K porušeniu etických pravidiel môže prísť konaním, nekonaním, opomenutím, a to či už úmyselne alebo z nedbanlivosti.
8) V prípade, že Etická komisia FMEO prerokováva podnet týkajúci sa fyzickej osoby s možným zásahom do jej práv a povinností, je povinná umožniť dotknutej osobe sa k podaniu vyjadriť.
9) Etická komisia FMEO zaujíma k vecne prerokovaným podnetom stanoviská. Stanoviská obsahujú konštatovanie, či došlo k porušeniu morálnych a etických zásad aj s odkazom na príslušné ustanovenia Etického kódexu FMEO a zhodnotením závažnosti neetického konania. Stanoviská môžu obsahovať aj odporúčanie na ďalší postup orgánov príslušných na rozhodovanie so zodpovedajúcimi právnymi dôsledkami. 
10) Písomné stanovisko sa zasiela dekanovi fakulty, predkladateľovi podnetu a dotknutým osobám. 

Článok 6
Etická komisia FMEO

1) Etická komisia FMEO má predsedu a troch stálych členov komisie, ktorí sú menovaní dekanom fakulty. 
2) Zloženie, činnosť a ďalšie podrobnosti Etickej komisie fakulty stanovuje Rokovací poriadok Etickej komisie FMEO v Prešove. 
3) Etická komisia FMEO zasadá po podaní podnetu, najneskôr do 30 dní od jeho podania.


Článok 7
Záverečné ustanovenie

1) Etický kódex FMEO PU v Prešove bol prerokovaný na zasadnutí Akademického senátu FMEO PU v Prešove dňa ........
2) Etický kódex FMEO PU v Prešove nadobúda platnosť a účinnosť dňom 1. júna 2026.


[bookmark: _GoBack]V Prešove dňa 24. mája 2026 





prof. PhDr. Radovan Bačík, PhD.                        prof. Ing. Dr. Róbert Štefko, Ph.D.
             predseda AS FMEO                                               dekan FMEO
